b'\n_START_ARTICLE_\nPosttraumatisk stresslidelse\n_START_SECTION_\nKlassifisering og egenskaper\n_START_PARAGRAPH_\nPosttraumatisk stresslidelse  er klassifisert som en angstlidelse og kjennetegnes av ubehagelige angst-relaterte opplevelser, atferd og fysiologiske responser som utvikler seg etter eksponering for en psykologisk traumatisk hendelse (noen ganger kan tilstanden utvikles flere m\xc3\xa5neder etter aktuell hendelse). Symptomene varer lenger enn 30 dager, noe som skiller den fra den mer kortvarige akutt stresslidelse. Disse vedvarende posttraumatiske stress-symptomene for\xc3\xa5rsaker betydelige forstyrrelser innen ett eller flere viktige livsomr\xc3\xa5der. Tilstanden kan forl\xc3\xb8pe p\xc3\xa5 forskjellige m\xc3\xa5ter som for eksempel akutt, kronisk, og forsinket utbrudd.\n_START_SECTION_\nPsykologiske traumer\n_START_PARAGRAPH_\nPTSD er antatt \xc3\xa5 v\xc3\xa6re for\xc3\xa5rsaket av enten fysiske traumer eller psykiske traumer, eller som oftest en kombinasjon av begge deler. Mulige kilder til traumer omfatter \xc3\xa5 oppleve eller \xc3\xa5 v\xc3\xa6re vitne til fysiske, f\xc3\xb8lelsesmessige eller seksuelle overgrep i barndommen eller i voksen alder. I tillegg kan det \xc3\xa5 oppleve eller \xc3\xa5 v\xc3\xa6re vitne til en hendelse som oppfattes som livstruende, resultere i PTSD. Eksempler p\xc3\xa5 dette kan v\xc3\xa6re fysiske overgrep, voksne opplevelser av seksuelle overfall, ulykker, narkotikaavhengighet, sykdommer, medisinske komplikasjoner, krig eller katastrofer. _NEWLINE_Typiske traumatiske hendelser som kan for\xc3\xa5rsake PTSD kan v\xc3\xa6re voldelige overfall, kidnapping, seksuelle overgrep, tortur, v\xc3\xa6re gissel eller krigsfange, oppleve en katastrofe, trafikkulykker eller \xc3\xa5 f\xc3\xa5 en diagnose p\xc3\xa5 en livstruende sykdom. Barn og voksne kan utvikle PTSD-symptomer ved \xc3\xa5 oppleve mobbing._NEWLINE_Forel\xc3\xb8pige unders\xc3\xb8kelser tyder p\xc3\xa5 at overgrep hos barn kan virke sammen med mutasjoner i et stress-relatert gen som \xc3\xb8ker risikoen for \xc3\xa5 utvikle PTSD som voksne._NEWLINE_Flere studier viser at foreldres PTSD og andre posttraumatiske forstyrrelser hos foreldre kan, til tross for at de gj\xc3\xb8r s\xc3\xa5 godt de kan, forstyrre deres responser til barnet og disse barnas reaksjoner p\xc3\xa5 traumer. Foreldre med voldsrelatert PTSD kan for eksempel utilsiktet utsette sine barn for utviklingsmessig upassende voldelige medier p\xc3\xa5 grunn av sine egne behov for \xc3\xa5 mestre sin egen emosjonelle dysregulering.\n_START_SECTION_\nNevroendokrinologi\n_START_PARAGRAPH_\nPTSD-symptomer kan skapes ved en traumatisk hendelse som for\xc3\xa5rsaker en overaktiv adrenalinrespons, noe som skaper dype nevrologiske m\xc3\xb8nstre i hjernen. Disse m\xc3\xb8nstrene kan vedvare lenge etter hendelsen som utl\xc3\xb8ste frykten er over, og p\xc3\xa5 denne m\xc3\xa5ten gj\xc3\xb8re en person hypersensitiv til framtidige engstelige situasjoner. _NEWLINE_PTSD viser biokjemiske forandringer i hjernen og kroppen som skiller seg fra andre psykiske lidelser som depresjon. Individer diagnostisert med PTSD reagerer sterkere p\xc3\xa5 en deksametason undertrykkelsestest enn personer med depresjonsdiagnose._NEWLINE_I tillegg vil de fleste med PTSD ogs\xc3\xa5 vise en lav sekresjon av kortisol og h\xc3\xb8y utskillelse av katekolaminer i urin, med en noradrenalin / kortisol- ratio som f\xc3\xb8lgelig er h\xc3\xb8yere enn tilsvarende hos ikke-diagnostiserte individer. Dette er i kontrast til den normative fight-or-flight responsen, hvor b\xc3\xa5de katekolamin- og kortisol- niv\xc3\xa5er er forh\xc3\xb8yet etter eksponering for en stressor._NEWLINE_Niv\xc3\xa5er av katekolaminer i hjernen er lave, og konsentrasjoner av kortikotropin-frigj\xc3\xb8rende faktor (CRF) er h\xc3\xb8ye. Sammen tyder disse funnene p\xc3\xa5 abnormitet i hypothalamus-hypofyse-binyrebark-aksen (HPA- aksen)._NEWLINE_Enkelte forskere har knyttet responsen p\xc3\xa5 stress ved PTSD med langvarig eksponering for h\xc3\xb8ye niv\xc3\xa5er av noradrenalin og lave niv\xc3\xa5er av kortisol, et m\xc3\xb8nster som er assosiert med bedre l\xc3\xa6ring hos dyr. \xc3\x85 oversette denne reaksjonen til menneskelige forhold gir en patofysiologisk forklaring p\xc3\xa5 PTSD som en mistilpasset l\xc3\xa6ringsvei til fryktresponsen ved en overf\xc3\xb8lsom, hyperaktiv og hyperresponsiv HPA-akse._NEWLINE_Lave kortisolniv\xc3\xa5er kan predisponere enkeltpersoner for PTSD: Etter krigestraumer hadde svenske soldater som tjenestegjorde i Bosnia-Hercegovina med lave niv\xc3\xa5er av kortisol i spytt f\xc3\xb8r tjenesten, en h\xc3\xb8yere risiko for \xc3\xa5 reagere med PTSD-symptomer etter krigstraumer, enn soldater med normale kortisolniv\xc3\xa5er i spytt f\xc3\xb8r tjenesten. Siden kortisol vanligvis er viktig i \xc3\xa5 gjenopprette homeostase etter stressrespons, er det antatt at traumeoverlevere med lavt kortisolniv\xc3\xa5 opplever en mer langvarig og mer plagsom stressrespons, noe som kan legge grunnlaget for \xc3\xa5 utvikle PTSD._NEWLINE_Det er imidlertid stor uenighet i medisinske milj\xc3\xb8er om nevrobiologiens betydning for PTSD. En gjennomgang av eksisterende studier om dette temaet viste ingen klar sammenheng mellom kortisolniv\xc3\xa5er og PTSD. Bare et lite flertall av studiene har funnet en nedgang i kortisolniv\xc3\xa5er, mens andre ikke har funnet noen effekt eller til og med en \xc3\xb8kning.\n_START_SECTION_\nNevroanatomi\n_START_PARAGRAPH_\nDet er blitt identifisert tre omr\xc3\xa5der i hjernen hvis funksjon kan bli forandret ved PTSD: prefrontal cortex, amygdala og hippocampus. Mye av denne forskningen som er gjennomf\xc3\xb8rt har benyttet ofre for PTSD fra Vietnamkrigen.  En studie av Gurvits et al. viste at veteraner fra Vietnam-krigen med PTSD hadde en 20\xc2\xa0% reduksjon i volum p\xc3\xa5 hippocampus, sammenlignet med veteraner som ikke hadde PTSD. Dette funnet kunne ikke bli replikert hos kroniske PTSD-pasienter som ble traumatisert i en flyulykke i 1988 (Ramstein, Tyskland)._NEWLINE_I menneskestudier har amygdala vist seg \xc3\xa5 v\xc3\xa6re sterkt involvert i dannelsen av emosjonelle minner, spesielt frykt-relaterte minner. Nevrologiske billedstudier p\xc3\xa5 mennesker har avdekket b\xc3\xa5de morfologiske og funksjonelle aspekter ved PTSD.\n_START_SECTION_\nGenetikk\n_START_PARAGRAPH_\nDet er dokumentert at mottakelighet for PTSD er arvelig. For tvillingpar som var utsatt for kamper i Vietnam var det \xc3\xb8kt risiko for PTSD hos ko-tvilling dersom en enegget tvilling utviklet PTSD sammenliknet med risikoen for ko-tvilling hvor toegget tvilling utviklet PTSD.\n_START_SECTION_\nRisiko- og beskyttende faktorer for utvikling av PTSD\n_START_PARAGRAPH_\nSelv om de fleste mennesker (50-90\xc2\xa0%) opplever traumer i l\xc3\xb8pet av et helt liv, utvikler  bare ca. 8\xc2\xa0% full PTSD. S\xc3\xa5rbarheten for PTSD stammer antagelig fra et samspill mellom biologiske faktorer, tidlige utviklingsopplevelser og traumers alvorlighetsgrad. _NEWLINE_Modeller som skal predikere PTSD, har gjennomg\xc3\xa5ende funnet at barndomstraumer, kronisk motgang, og famili\xc3\xa6re stressfaktorer \xc3\xb8ker risiko for PTSD, samt risiko for biologiske mark\xc3\xb8rer av risiko for PTSD etter en traumatisk hendelse i voksen alder. Denne effekten av barndomstraumer, som ikke er godt forst\xc3\xa5tt, kan v\xc3\xa6re en mark\xc3\xb8r for b\xc3\xa5de traumatiske opplevelser og tilknytningsproblemer. N\xc3\xa6rhet til, varighet og alvorlighetsgrad av traumer har ogs\xc3\xa5 betydning, og menneskeskapte intensjonelle traumer f\xc3\xb8rer til mere problemer enn upersonlige traumer.\n_START_SECTION_\nFosterhjem\n_START_PARAGRAPH_\nI "Casey Family Northwest Alumni"-studien, fant man at frekvensen av PTSD hos voksne som var i fosterhjem ett \xc3\xa5r i alderen 14-18 var h\xc3\xb8yere enn hos krigsveteraner som var eksponert for kamper. Opptil 25 prosent av de i studien oppfylte de diagnostiske kriteriene for PTSD sammenliknet med 12-13 prosent av veteraner fra Irak-krigen, 15 prosent av krigsveteraner fra Vietnam, og 4 prosent i den generelle befolkningen. Tilfriskningsraten for de som hadde v\xc3\xa6rt i fosterhjem var 28,2\xc2\xa0% i motsetning til 47\xc2\xa0% i den generelle befolkningen.\n_START_SECTION_\nKriterier\n_START_PARAGRAPH_\nDe diagnostiske kriteriene for PTSD, fastsatt i diagnosesystemet DSM-IV  kan oppsummeres som:\n_START_SECTION_\nA: Eksponering for en traumatisk hendelse\n_START_PARAGRAPH_\nDette m\xc3\xa5 ha involvert b\xc3\xa5de (a) tap av "fysisk integritet", eller fare for alvorlig skade eller d\xc3\xb8d for deg selv eller andre, og (b) en intens negativ emosjonell respons.\n_START_SECTION_\nB: Vedvarende gjenopplever\n_START_PARAGRAPH_\nEtt eller flere av f\xc3\xb8lgende forhold m\xc3\xa5 v\xc3\xa6re til stede hos personen: flashback-minner, tilbakevendende ubehagelige dr\xc3\xb8mmer, subjektive gjenopplevelser av den traumatiske hendelsen (eller hendelsene) eller intense negative psykologiske eller fysiologiske responser p\xc3\xa5 objektive eller subjektive p\xc3\xa5minnelser om den traumatiske hendelsen (eller hendelsene).\n_START_SECTION_\nD: Vedvarende symptomer p\xc3\xa5 \xc3\xb8kt aktivering som ikke var tilstede tidligere\n_START_PARAGRAPH_\nDette er fysiologiske symptomer som for eksempel problemer med s\xc3\xb8vn, problemer med sinne, konsentrasjon, eller hyper\xc3\xa5rv\xc3\xa5kenhet.\n_START_SECTION_\nE: Varighet av symptomer i mer enn 1 m\xc3\xa5ned\n_START_PARAGRAPH_\nHvis alle andre kriterier er til stede, men 30 dager ikke har g\xc3\xa5tt siden den traumatiske hendelsen, vil personen bli diagnostisert med akutt stresslidelse.\n_START_SECTION_\nF. Signifikant funksjonsfall\n_START_PARAGRAPH_\nSymptomene som rapporteres m\xc3\xa5 f\xc3\xb8re til klinisk betydelig ubehag eller svekkelse innen store livsomr\xc3\xa5der som sosiale relasjoner, yrkesmessige aktiviteter, eller andre viktige omr\xc3\xa5der for funksjonsniv\xc3\xa5.\n_START_SECTION_\nBed\xc3\xb8mning av symptomer\n_START_PARAGRAPH_\nUlike skalaer finnes for \xc3\xa5 m\xc3\xa5le alvorlighetsgrad og frekvens av PTSD-symptomer.\n_START_SECTION_\nForebygging\n_START_PARAGRAPH_\nI nyere historie har katastrofer (som har oppst\xc3\xa5tt med eller uten menneskelig innblanding) for\xc3\xa5rsaket PTSD hos mange overlevende og hos redningspersonell som har v\xc3\xa6rt knyttet til disse katastrofene.  I dag gir hjelpearbeidere fra organisasjoner som R\xc3\xb8de Kors og Frelsesarmeen veiledning etter st\xc3\xb8rre katastrofer som en del av sine vanlige prosedyrer for \xc3\xa5 forebygge og dempe alvorlige tilfeller av post-traumatisk stress lidelse. Innen fagmilj\xc3\xb8er har det v\xc3\xa6rt usikkerhet omkring hvor effektive slike forebyggingstiltak er i forhold til utvikling av PTSD.\n_START_SECTION_\nForebygging og tidlig intervensjon\n_START_PARAGRAPH_\nMan har funnet beskjedne fordeler ved tidlig tilgang til kognitiv atferdsterapi, samt fra enkelte medisiner som propranolol. Stressmestring etter kritisk hendelse har ogs\xc3\xa5 blitt foresl\xc3\xa5tt som et middel for \xc3\xa5 hindre utvikling PTSD, men studier antyder usikre effekter og senere studier b\xc3\xa5de bekreftet skadelig virkning og klarte ikke \xc3\xa5 p\xc3\xa5vise noen fordeler.\n_START_SECTION_\nPsykoterapeutiske intervensjoner\n_START_PARAGRAPH_\nMange former for psykoterapi har blitt tatt i bruk for traume-relaterte problemer som PTSD. Grunnleggende r\xc3\xa5dgivning er felles for mange behandlingstiltak ved PTSD og omfatter undervisning (psykoedukasjon) og tilbud om trygghet og st\xc3\xb8tte._NEWLINE_De psykoterapiene med best effekt inkluderer kognitiv atferdsterapi, varianter av eksponeringsterapi, varianter av kognitiv terapi, \xc3\xb8yebevegelse desensitivisering og reprosessering (EMDR), og kombinasjoner av disse behandlingsformene._NEWLINE_British Journal of Psychiatry  har anbefalt EMDR eller traume-spesifikk kognitiv atferdsterapi som f\xc3\xb8rstevalg av behandling for traumeofre. En  meta-analytisk sammenligning av EMDR og kognitiv atferdsterapi fant ingen forskjeller n\xc3\xa5r det gjelder effektivitet i behandlingen av PTSD.\n_START_SECTION_\nKognitiv atferdsterapi\n_START_PARAGRAPH_\nKognitiv atferdsterapi (CBT) fors\xc3\xb8ker \xc3\xa5 endre m\xc3\xb8nstre for tenkning og / eller atferd som bidrar til og opprettholder et traumeoffers negative f\xc3\xb8lelser, og p\xc3\xa5 denne m\xc3\xa5ten endre m\xc3\xa5ten de f\xc3\xb8ler og handler p\xc3\xa5. Pasientene l\xc3\xa6rer \xc3\xa5 identifisere tanker som gj\xc3\xb8r dem redde eller urolige, og erstatte disse med mindre plagsomme tanker. Et av m\xc3\xa5lene er \xc3\xa5 forst\xc3\xa5 hvordan visse tanker om traumer f\xc3\xb8rer til stress og gj\xc3\xb8r symptomene verre.\n_START_SECTION_\n\xc3\x98yebevegelse desensitivisering og reprosessering (EMDR)\n_START_PARAGRAPH_\n\xc3\x98yebevegelse, desensitivisering og reprosessering (EMDR) er en spesielt m\xc3\xa5lrettet behandling for PTSD. Basert p\xc3\xa5 dokumentasjon fra kontrollert forskning har American Psychiatric Association og USAs "Department of Veterans Affairs" og "Department of Defense" plassert EMDR i den h\xc3\xb8yeste kategorien for behandlingseffektivitet og forskningsst\xc3\xb8tte for behandling av traumer. Flere internasjonale organer har gjort lignende anbefalinger. Noen forskere tror ikke lenger at \xc3\xb8yebevegelser bidrar til tilfriskningen, men foresl\xc3\xa5r i stedet at gjennomgangen av og engasjementet med traumeminner, prosessering av kognisjoner, og \xc3\xb8velse p\xc3\xa5 mestringsferdigheter er de psykoterapeutisk effektive komponentene i prosedyren ved EMDR.\n_START_SECTION_\nEksponeringsterapi\n_START_PARAGRAPH_\nEksponeringsterapi inneb\xc3\xa6rer \xc3\xa5 hjelpe traumeoverlevere med \xc3\xa5 gjenoppleve plagsomme traumerelaterte minner for \xc3\xa5 legge til rette for habituering og vellykket emosjonell bearbeiding av traumeminnet. De fleste programmer med eksponeringsterapi inkluderer b\xc3\xa5de imaginal konfrontasjon med traumatiske minner og ekte eksponering for traumep\xc3\xa5minnelser. Faktisk har suksessraten til eksponeringsbasert terapi v\xc3\xa6rt s\xc3\xa5 sterk at det har reist sp\xc3\xb8rsm\xc3\xa5let om eksponering er en n\xc3\xb8dvendig ingrediens i behandling av PTSD. Noen organisasjoner har sluttet seg til behovet for eksponering.\n_START_SECTION_\nInterpersonlig psykoterapi\n_START_PARAGRAPH_\nAndre tiln\xc3\xa6rminger, s\xc3\xa6rlig de som involverer sosial st\xc3\xb8tte, kan ogs\xc3\xa5 v\xc3\xa6re viktige. En \xc3\xa5pen studie med interpersonlig psykoterapi rapporterte h\xc3\xb8y forekomst av lettelse av PTSD-symptomer uten bruk av eksponering.\n_START_SECTION_\nSymptomforebygging: potensielt nyttige medisiner\n_START_PARAGRAPH_\nNoen medikamenter har vist nytte i \xc3\xa5 forebygge PTSD eller i \xc3\xa5 redusere forekomsten da de har blitt gitt i n\xc3\xa6rheten av en traumatisk hendelse. Disse medikamenter inkluderer:_NEWLINE_Sympatikushemmere.  Anekdotiske rapporter om virkning ved \xc3\xa5 bruke klonidin ("Catapresan") for \xc3\xa5 redusere traumatiske stress symptomer tyder p\xc3\xa5 at det kan ha nytte i \xc3\xa5 forebygge PTSD._NEWLINE_Beta-blokkere  Propranolol ("Inderal\xc2\xbb) kan p\xc3\xa5 samme m\xc3\xa5te som klonidin v\xc3\xa6re nyttige dersom det er betydelige symptomer p\xc3\xa5 "over-aktivering". Disse kan hemme dannelsen av traumatiske minner ved \xc3\xa5 blokkere adrenalins effekter p\xc3\xa5 amygdala._NEWLINE_Glukokortikoider.  Det finnes dokumentasjon som tyder p\xc3\xa5 at administrering av glukokortikoider umiddelbart etter en traumatisk opplevelse kan hindre PTSD. Flere studier har vist at personer som mottar h\xc3\xb8ye doser hydrokortison for behandling av septisk sjokk, eller etter operasjonen, har en lavere forekomst av og f\xc3\xa6rre symptomer p\xc3\xa5 PTSD._NEWLINE_Opiater.  I en retrospektiv analyse av kampskader for amerikanske tropper i Irak, ble det funnet at de som fikk morfin i de tidlige fasene av behandlingen, hadde signifikant lavere forekomst av p\xc3\xa5f\xc3\xb8lgende PTSD, sammenlignet med dem som ikke fikk morfin p\xc3\xa5 det aktuelle tidspunktet.\n_START_SECTION_\nSymptommestring: potensielt nyttige medisiner\n_START_PARAGRAPH_\nEn rekke medikamenter har vist tilleggsnytte i \xc3\xa5 redusere PTSD-symptomer, men det finnes ingen klar medikamentell behandling for PTSD. Pasienter med positive symptomer som gjenopplevelse, hyper\xc3\xa5rv\xc3\xa5kenhet og \xc3\xb8kt aktivering, responderer generelt bedre p\xc3\xa5 medisiner enn pasienter med negative symptomer som unng\xc3\xa5else og tilbaketrekning. Det anbefales generelt at utpr\xc3\xb8ving av legemidler varer i minst 6-8 uker. Blant de antidepressiva som er beskrevet nedenfor, har bupropion og venlafaksin de laveste frafallsratene under behandling. Sertralin og fluoksetin har et noe h\xc3\xb8yere frafall mens trisykliske antidepressiva og paroksetin har de h\xc3\xb8yeste frafallstallene (~ 20% +). Dersom frafallsraten er for\xc3\xa5rsaket eller fryktet p\xc3\xa5 grunn av bivirkninger, b\xc3\xb8r man huske at de fleste pasientene ikke opplever slike bivirkninger._NEWLINE_Sympatikushemmere.   Klonidin ("Catapresan") kan v\xc3\xa6re nyttig ved skvettenhet, \xc3\xb8kt spenning og generell autonom hyperaktivitet._NEWLINE_Antiepileptika og stemningsstabilisernde.  Karbamazepin ("Tegretol") har trolig en nytte i \xc3\xa5 redusere aktiveringssymptomer som omfatter ubehagelig affekt, samt hum\xc3\xb8r eller aggresjon. Topiramat ("Topimax") har v\xc3\xa6rt effektiv i \xc3\xa5 oppn\xc3\xa5 betydelige reduksjoner i flashbacks og mareritt, og denne symptomreduksjonen har vedvart over tid.Lamotrigin  ("Lamictal") kan v\xc3\xa6re nyttig i \xc3\xa5 redusere symptomer p\xc3\xa5 gjenopplevelser, samt unng\xc3\xa5else og f\xc3\xb8lelsesmessig nummenhet. Valproat har vist reduksjon av symptomer p\xc3\xa5 irritabilitet, aggresjon, og impulsivitet og "flashbacks".  _NEWLINE_Antipsykotika.  Risperidon kan brukes for \xc3\xa5 hjelpe til med dissosiasjon, hum\xc3\xb8rproblemer og aggresjon.  _NEWLINE_Beta-blokkere.  Propranolol ("Inderal") har vist seg \xc3\xa5 kunne redusere symptomer p\xc3\xa5 hyperaktivering, inkludert s\xc3\xb8vnforstyrrelser._NEWLINE_Benzodiazepiner.  Disse kan med forsiktighet brukes p\xc3\xa5 kort sikt for \xc3\xa5 lette angst, overaktivering og s\xc3\xb8vnforstyrrelser. Selv om benzodiazepiner kan lindre akutt angst er det ingen dokumentasjon for at de kan stoppe utviklingen av PTSD, eller i det hele tatt er effektive i behandling  av posttraumatisk stresslidelse. I tillegg kan benzodiazepiner redusere effekten av psykoterapeutiske intervensjoner. Andre ulemper inkluderer risiko for \xc3\xa5 utvikle avhengighet og abstinenssymptomer, og personer med PTSD har \xc3\xb8kt risiko for \xc3\xa5 misbruke benzodiazepiner._NEWLINE_Heterosykliske / Trisykliske antidepressiva antidepressiva.  Amitriptylinhar vist nytte for positive stress-symptomer, og for unng\xc3\xa5else._NEWLINE_Monoamine oksidase-hemmere (MAOs).  Fenelzin ("Nardil") har blitt observert \xc3\xa5 v\xc3\xa6re effektive ved hyper\xc3\xa5rv\xc3\xa5kenhet og depresjon, og er spesielt effektiv for mareritt._NEWLINE_SSRI (selektive serotoninreopptakshemmere).  SSRI er ansett som et f\xc3\xb8rstevalg ved medikamentell behandling av PTSD. SSRI-preparater som har dokumentert st\xc3\xb8tte, inkluderer: citalopram, escitalopram, fluoksetin, fluvoksamin, paroksetin, og sertralin.\n_START_SECTION_\nMedisinering og selv-medisinering; problemstillinger og risikoer ved PTSD\n_START_PARAGRAPH_\nAlkoholmisbruk og narkotikamisbruk forekommer ofte samtidig med PTSD. Tilfriskning fra posttraumatisk stresslidelse eller andre angstlidelser kan bli forhindret, eller tilstanden bli forverret ved overforbruk, misbruk eller avhengighet av medikamenter eller rusmidler; \xc3\xa5 l\xc3\xb8se disse problemene kan f\xc3\xb8re til en markert bedring i mental helsetilstand og angstniv\xc3\xa5._NEWLINE_Benzodiazepiner  er risikofylt p\xc3\xa5 flere m\xc3\xa5ter. De kan v\xc3\xa6re spesielt vanedannende ved PTSD, dette gjelder s\xc3\xa6rlig de mest hurtigvirkende typene av benzodiazepiner.  \xc3\x85 avslutte bruken av denne typen medikamenter kan v\xc3\xa6re vanskelig.\n_START_SECTION_\nEpidemiologi\n_START_PARAGRAPH_\nDet har v\xc3\xa6rt en langvarig debatt om forekomst av PTSD i befolkningen, men til tross for endringer i diagnosekriteriene som brukes til \xc3\xa5 definere PTSD mellom 1997 og 2007, har ikke epidemiologiske rater endret seg vesentlig._NEWLINE_The National Comorbidity Survey har ansl\xc3\xa5tt at livstidsprevalensen for PTSD blant voksne amerikanere er 7,8\xc2\xa0%, og kvinner (10,4\xc2\xa0%) har dobbelt s\xc3\xa5 stor risiko som menn (5\xc2\xa0%) \xc3\xa5 utvikle PTSD p\xc3\xa5 et eller annet tidspunkt i livet.\n_START_SECTION_\nTidligste beskrivelser\n_START_PARAGRAPH_\nRapporter om kamp-assosierte stressreaksjoner finnes s\xc3\xa5 tidlig som det 6. \xc3\xa5rhundre f.Kr. En av de f\xc3\xb8rste beskrivelsene av PTSD ble gjort av den greske historikeren Herodot. I 490 f.Kr. beskrev han i forbindelse med slaget ved Marathon en athensk soldat som ikke led noen fysisk skade av krigen, men som ble permanent blind etter \xc3\xa5 v\xc3\xa6rt vitne til d\xc3\xb8dsfallet av en medsoldat.\n_START_SECTION_\nModerne beskrivelser i milit\xc3\xa6re sammenhenger\n_START_PARAGRAPH_\nTidlig p\xc3\xa5 1800-tallet begynte milit\xc3\xa6re leger \xc3\xa5 diagnostisere soldater med \xc2\xabutmattelse\xc2\xbb etter stress under kamper i krig. Denne \xc2\xabutmattelsen\xc2\xbb var preget av mentalt sammenbrudd p\xc3\xa5 grunn av traumer opplevd av enkeltpersoner eller grupper. Som i dag, skulle ikke soldater p\xc3\xa5 1800-tallet v\xc3\xa6re redde eller vise frykt midt under kamper. Den eneste behandling for denne \xc2\xabutmattelsen\xc2\xbb var \xc3\xa5 bringe de rammede litt vekk fra frontlinjen en periode og deretter sende dem tilbake i kamp. Under det intense og hyppig gjentatte stresset, ble soldater utmattede som en del av kroppens naturlige reaksjoner p\xc3\xa5 sjokk. _NEWLINE_En tiendedel av mobiliserte amerikanske menn ble innlagt p\xc3\xa5 sykehus for mentale forstyrrelser mellom 1942 og 1945, og etter trettifem dager med uavbrutt kamp, fikk 98\xc2\xa0% av dem manifestert psykiatriske forstyrrelser i varierende grad._NEWLINE_Selv om PTSD-lignende symptomer har blitt anerkjent hos krigsveteraner fra mange milit\xc3\xa6re konflikter, kommer den moderne forst\xc3\xa5elsen av PTSD fra 1970-tallet, hovedsakelig som f\xc3\xb8lge av de problemene som fortsatt ble opplevd av USAs milit\xc3\xa6re veteraner etter krigen i Vietnam._NEWLINE_Tidligere diagnoser som n\xc3\xa5 ansees som historiske ekvivalenter av PTSD inkluderer stress-syndrom, granatsjokk, krigsutmattelse, eller traumatiske krigsnevroser.\n_START_SECTION_\nTerminologi\n_START_PARAGRAPH_\nBegrepet post-traumatisk stresslidelse  eller PTSD  ble skapt p\xc3\xa5 midten av 1970-tallet.  Begrepet ble formelt anerkjent i 1980.'